ORDONANȚA TRIBUNALULUI (Camera a patra)
9 septembrie 2008
Cauza T‑143/08
Luigi Marcuccio
împotriva
Comisiei Comunităților Europene
„Funcție publică – Securitate socială – Respingerea cererii de rambursare în proporție de100 % a anumitor cheltuieli medicale ale reclamantului”
Obiectul: Acțiune având ca obiect, printre altele, o cerere de anulare a deciziilor biroului lichidatorului sistemului comun de asigurări
de boală al Comunităților Europene prin care se refuză, pe de o parte, suportarea în proporție de 100 % a anumitor cheltuieli
medicale efectuate de reclamant și, pe de altă parte, rambursarea contravalorii unei vizite medicale în conformitate cu normele
aplicabile consultațiilor efectuate de somități medicale, precum și o cerere prin care se urmărește obligarea Comisiei la
plata anumitor sume reprezentând cheltuieli medicale
Decizia: Respinge acțiunea ca inadmisibilă. Fiecare parte suportă propriile cheltuieli de judecată.
Sumarul ordonanței
Funcționari – Securitate socială – Asigurare de sănătate – Cheltuieli ocazionate de boală – Boală gravă – Rambursare în proporție
de 100 % – Condiții
[Statutul funcționarilor, art. 72 alin. (1); Reglementarea privind asigurarea riscurilor de boală, art. 28 și anexa I, pct.
IV]
Acoperirea cheltuielilor medicale în proporție de 100 %, în temeiul articolului 72 alineatul (1) din statut, presupune ca
boala respectivă să fie considerată ca făcând parte dintre bolile menționate în mod expres de această dispoziție sau ca autoritatea
împuternicită să facă numiri să recunoască faptul că boala respectivă este de o gravitate comparabilă cu cea a bolilor menționate
de această dispoziție. În acest scop, revine, evident, persoanei interesate sarcina de a arăta despre ce boală este vorba
și de a depune documentele justificative. În această privință, pe de o parte, potrivit articolului 28 din Reglementarea privind
asigurarea riscurilor de boală ale funcționarilor Comunităților Europene, cererile de rambursare a cheltuielilor trebuie însoțite
de documente justificative originale și, pe de altă parte, potrivit punctului IV din anexa I la această reglementare, cererile
de recunoaștere a faptului că o boală este de o gravitate comparabilă cu cea a celor patru boli menționate la articolul 72
alineatul (1) din statut trebuie însoțite de raportul medicului curant al persoanei interesate.
În măsura în care o cerere nu cuprinde niciun element nou de natură să justifice rambursarea în proporție de 100 % a cheltuielilor
medicale ale funcționarului vizat, tăcerea administrației în urma acestei cereri nu modifică în niciun mod situația sa juridică,
ce rezultă din decizia implicită de respingere a unei cereri anterioare prin care el adusese deja această solicitare la cunoștința
administrației și, prin urmare, nu constituie un act care lezează în sensul articolelor 90 și 91 din statut.
(a se vedea punctele 37, 39 și 41)